title: Molimento Natural d'os Organos de Montoro
text: O Molimento Natural d'os Organos de Montoro ye un Molimento Natural d'Aragón que fa parti d'o rete d'espacios naturals protechitos. Declarato como espacio protechito o 19 d'octubre de 2010, se troba situato en la sierra de la Garrocha amán de Montoro, entre os termins municipals de Villar Luengo y Exulve, entre o Mayestrato y a comarca d'Andorra-Sierra d'Arcos, con 188 ha. de superficie.
  
  Cheolochía
  
  Os Organos de Montoro son unas formas de calsinera de grans dimensions formatas por estratos con capuzamientos subverticals d'o periodo cretacio, (unas rallas) crebatas en unidatz verticals como si fuesen garras, pasando a la fin un proceso de karstificación. A quasi verticalidat d'estos estratos contrasta con a horizontalidat d'os materials d'atras partz d'o Mayestrato terolano a on bi ha muelas, pero ye comparable a la verticalidat d'os estratos cretacios d'atras localidatz terolanas como Uesa.
  
  Beluns d'os tramos d'estratos de calsinera d'este parache han definito la Formación de los Organos de Montoro, una unidat litostratigrafica calsinosa d'o Sistema Iberico con una succesión de calsineras detriticas y calsineras micriticas de colors grisas y con estratificación planar u ondulata.
  
  Flora
  A vechetación ye a propia de zonas de meya montanya mediterrania, predominando especies como as carrascas (Quercus ilex ballota) u a sabina negra (Juniperus phoenicea). En as paretz de roca d'os Organos de Montoro bi ha poca vechetación y nomás se troba en as crepazas que bi ha, manimenos tien un gran valor ecolochico por o suyo caracter endemico.
  
  Bi ha especies que se troban en a redolada que se son catalogatos como flora aragonesa com por eixemplo os rabos de gato (Sideritis hirsuta), hierbas de Santa Rosa (Antigonon leptopus), tremonciello (Thymus godayanu) y cardoneras (Ilex aquifolium).
  
  Fauna
  A fauna d'ista zona tamién ye variata, destacando as aus rupícolas como o vueitre Gyps fulvus, y o bucardo Capra pyrenaica hispanica en as laderas, especies propias d'un clima continental de montanya, a on que os veranos son suaus y os hibiernos muit fredos.
  
  Atras feguras de protección
   ZEPA "Río Guadalop - Mayestrato".
   PIC "Muelas y Estreitos d'o río Guadalop".
  
  Referencias
  
  Se veiga tamién 
  Sierra de la Garrocha.
  
  Vinclos externos
    Molimento Natural d'os Organos de Montoro en www.rednaturaldearagon.com.
    Molimento Natural d'os Organos de Montoro
  
  Organos de Montoro
  Organos de Montoro